Ejeren fortæller, at han får flere henvendelser om dagen fra folk, der har set kænguruen.

I lidt over en måned har en kænguru været løs i et sommerhusområde i Øster Hurup i Nordjylland. Bjørn Pedersen fra Kattegat Strand Camping, der ejer kænguruen og en mere af samme art, fortæller, at kænguruen hoppede ud gennem et hegn og siden har været på fri fod. - Vi kan simpelthen ikke fange den. Den er for hurtig. Vi kan godt komme helt op til et par meter fra den, men så hopper den væk igen, siger han. Flere forsøg på at fange kænguruen er indtil videre mislykket, for den er både snu og hurtig. - Vi skal være en 10-12 personer for at kunne indfange den, og vi skal helst kunne trænge den op i et hjørne, siger Jørn Lund Pedersen, der ejer Kattegat Strand Camping. Personalet på Kattegat Strand Center sørger for at lægge foder ud i området, så den undslupne kænguru mangler ikke noget at spise. Får dagligt henvendelser Bjørn Pedersen fortæller, at han får flere henvendelser om dagen fra beboere og gæster i et sommerhusområde i nærheden, der får besøg af kænguruen i deres have. - Folk er meget flinke og vil bare gerne hjælpe. En af dagene lykkedes det 6-7 mand at omringe kænguruen ved et af sommerhusene. Men det lykkedes alligevel kænguruen at undslippe, da den fandt et lille hul i sommerhusets hegn. Bjørn Pedersen siger, at han håber og regner med snart at få kænguruen igen. - Vi har overvejet at bedøve den, men det kræver, at vi ved præcis, hvor den er, så en dyrlæge kan komme ud og hjælpe. Men den er så hurtigt, at den hurtigt kan være væk, siger han.